Kegyelem néktek és békesség Istentől a mi Atyánktól és az Úr Jézus Krisztustól! Ámen

Hallgassátok meg azt az igét, amelyet egyházunk a mai böjti alkalomra prédikációs alapigeként kijelölt, és amelyet megírva találunk a Zsidókhoz írt levél 4. fejezetében a 14. verstől a 16. a következőképpen:

**Mivel tehát nagy főpapunk van, aki áthatolt az egeken, Jézus,az Isten Fia, ragaszkodjunk hitvallásunkhoz. Mert nem olyan főpapunk van, aki ne tudna megindulni erőtlenségeinken, hanem olyan, aki hozzánk hasonlóan kísértést szenvedett mindenben, kivéve a bűnt. Járuljunk tehát bizalommal a kegyelem trónusához, hogy irgalmat nyerjünk, és kegyelmet találjunk, amikor segítségre van szükségünk.**

Kedves Testvérek!

Nem mehetünk el egyszerűen csak amellett, hogy ne tisztázzuk a zsidókhoz írt levél kontextusát és az igazi főpap metafora jelentését. Az Újszövetségben egyedül a zsidókhoz írt levélben olvashatunk arról, hogy Jézus, az Ótestamentumban megírtakhoz hűen teljesíti be az igazi főpapi szerepét Melkisédek rendje szerint. Melkisédek egy ószövetségi király volt, tehát mondhatjuk, hogy királyi leszármazás szintén hozzátartozik a főpap szerep beteljesítéséhez. Ennek a szolgálatnak az eredete egészen a pusztai vándorlásra vezethető vissza, ahol is Lévi törzse, a léviták lettek kiválasztva a papi és Áron személye pedig a főpapi tisztségre, ami leszármazás alapján öröklődött. A főpap kiváltsága az volt, hogy a szent helyre, ő mehetett be. Feladata szerint pedig ő volt a **közbenjáró** az Isten és a nép között. Közvetítette Isten akaratát és elvégezte a bűnbánó szertartást a nép nevében.

Azért kellett erről egy pár szót említeni, mert mai szemmel nem igazán szerezhet magának senki ilyen szerepet az emberek között, akár keresztény testvérek között. Az Isten a nélkül is meg tud szólítani engem. Hiszen ma is megvallottuk a hitvallásunkban: Jézus fölment a mennybe. Áthatolt az egeken. A szöveg egy befejezett igeidővel jelzi, hogy ez végérvényesen megtörtént. Végérvényesen át lett hidalva az isteni és emberi szféra.

*Kedves Testvérek!* Szerdán egy olyan útra indultunk el, ami kivezet minket a nagyváros zajából, ami kivezet minket a zöld természeten túlra, egyenesen a pusztába, ahol úgy tűnik minden kopár és csendes, mintha nem lenne benne élet. Egy lépést sem kell tennünk ehhez, mégis egyből fáradtak vagyunk, tél van még, de mégis forróságot érzünk, teljesen leizzadunk. Csend van, de szinte a fülünkbe ordít a földön mászó ízeltlábúak halk nesze. Az éhségtől dülöngélünk, a szomjúságtól délibábot látunk. Valahogy így tudnám leírni a böjt kezdetét. Senki nem látja, de körülöttünk ez a kép jelenik meg. Mindenkinek egyenként a saját pusztája.

Ez egy olyan időszak, amikor szembe kell néznünk a kísértéseinkkel. Egy leírhatatlanul nehéz harc dúl **bennünk** ilyenkor. Mégsem tudjuk ezt végig csinálni. Azt mondja Jézus a hegyi beszédben, hogy: *„…böjtölésedet ne az emberek lássák, hanem Atyád, aki rejtve van; és Atyád, aki látja, ami titokban történik, megfizet neked”*

Persze ki lehet találni, hogy az ember mivel hagy fel 40 napig, de nem szabad, hogy ezt a bizonyításvágy vezérelje. Mostanában divatos, hogy az ember nem eszik húst, de vannak, akik nem kávéznak, vagy kevesebbet interneteznek, akár nem esznek édességet, nem beszélnek csúnyán vagy még lehetne folytatni. Bár ez egy jó próbatétel, de ha belegondolunk, mennyi mindennel lehetne egyszer s mindenkorra felhagyni, rengeteg dolgot tudnánk még a listához hozzáírni és ez csak 40 nap. Akkor rájövünk, hogy ezt nem is tudjuk megtenni.

Létezik egy tanulságos történet, amiben egy pap vagy egy lelkész, vagy valamilyen egyházi elöljáró meg akarja mutatni, hogy ő igazán jól böjtöl, bár nagyon-nagyon szereti a kolbászt, de elhatározza, hogy 40 napig nem fog enni. Az elején még csak rá sem gondol. Aztán úgy egy hét után megnézi a kamrát, hogy megvannak-e még a finomságok. A következő héten – „Nem lesz semmi baj, ha egy szálat elővesz” – gondolja – „hisz azzal a saját önmegtartóztató erejét tudja csak bizonygatni”. A harmadik héten az asztalnál ülve azt mondja magában – „Még az se baj ha felkarikázom, hiszen még akkor sem történik semmi, akkor is csak az derül ki, hogy mennyire erős lélekjelenlétem van, hogy képes vagyok ellent állni.” A negyedik hét elején még tovább megy – „Azzal mutatnám meg, mennyire erős vagyok, és mennyire ellent tudok állni a kísértésnek, ha be is vennék egy falatot a számba.” Be is teszi szépen a szájába. És hupsz! Egy pillanat alatt lecsusszan.

Még csak nem is tűnik nagy kihívásnak, de még egy ilyen kicsinységben elbukunk, rendszeresen. Ahogyan olvastuk is és tudjuk is: segítségre van szükségünk. Arról a segítségről beszélünk itt, amikor hozzá kell kötöznünk valahová magunkat, hogy ne sodorjon el bennünket az áradat. Amikor a fejünk fölött csapkodnak a hullámok, amikor nem tudunk ellenállni a kísértésnek, amikor eltávolodunk Istentől, amikor a leggyengébbek vagyunk. **Jézus** keresztfája, az-az oszlop, amihez rögzíthetjük életünket. Ragaszkodjunk ehhez a hitvallásunkhoz.

 Ez egy olyan időszak, amikor arra emlékezünk, hogy Jézusnak is szembe kellett néznie a Kísértővel, de az nem egyszerű kolbászt dugott az orra alá, hanem a világ minden országát és királyságát. Bár erre lehet, hogy mi is nemet mondanánk, de ezen kívül olvashatjuk, hogy Jézus is mindenben kísértést szenvedett. Emberfeletti mindent visszautasítani testvérek, de Ő megtette ezt értünk, kivéve a bűnt azért, hogy legyen kiben bízunk és ezzel a bizalommal odajárulhassunk a kegyelem trónusához.

Érezni lehet az ellentétek feszülését. A királyok trónja az akkori gondolkodásban tiltott hely volt, az ítélethirdetés és hatalomgyakorlás helye, ezért csak az járulhatott elé, akinek volt rá engedélye, akinek nem volt és úgy tette, annak meg kellett halnia. Míg a zsidó hagyomány szövetség ládájának fedele, vagyis az Isten trónusának megközelítéséhez szintén komoly szabályokat kellett betartani, melyek elmulasztása is okozhatott halált. Minden ellentéttel együtt halljuk a hívást, halljuk ezt a feszülést. Ez bizony nem egy egyszerű sétatúra lesz a természetben. „Járuljunk tehát bizalommal a kegyelem trónusához!” A böjt elején hangzik ez a hívás. Nem könnyű odáig eljutni, de valaki megtette már értünk. Valaki már kitaposta az ösvényt, azért hogy mi is odajuthassunk, hogy kegyelemben részesüljünk, aminél nincs csodálatosabb.

Ez egy olyan időszak, amelynek a végén elérkezünk a keresztig, a húsvétig. Ez egy olyan időszak, amelynek a végén fáradtan, szakadtan és erőtlenül huppanunk le a kereszt tövében, a kegyelem trónusánál. Ha oda érünk, ragaszkodjunk hozzá. Rögzítsük magunkat oda, hogy ne fújjon el minket semmilyen szél és ne sodorjen el minket semmilyen áradat. És ha magunkat biztosítottuk, segítsünk biztosítani másokat is.

Kedves Testvérek! Prédikációm elején nem mondtam teljesen igazat! Azt mondtam, hogy nem szerezhet senki sem főpapi tisztséget. És hogy senkinek nincs szüksége arra, hogy végezze ezt a szolgálatot, mert Jézus a mi közbenjárónk az Atyánál.

**De!** Igenis azokká lehetünk, mindannyian. Krisztus és az embertársaim közbenjárói. Más testvéreket megszólító a hitvallásához ragaszkodó másokat a kereszthez rögzítő keresztények. Ezt olvassuk a Zsidókhoz írt levél ötödik fejezetében:

*„Mert minden főpap, akit emberek közül választanak, az emberekért rendeltetett Isten szolgálatára. Senki sem szerezheti meg azonban önmagának ezt a tisztséget, csak az, akit az Isten hív el.”*

Mégiscsak arra hív el minket Isten, hogy egymás főpapjai legyünk, hogy egymás krisztusai legyünk, hogy mások a már kitaposott ösvényen lábnyomainkat követve juthassanak el a kegyelem trónusához. Ámen!

Úr Jézus Krisztus! Te kísértést szenvedtél mindenben, kivéve a bűnt, és legyőzted a kísértőt. Kérünk, szánd meg a földön küzdő egyházadat, és erősítsd hitünket, hogy imádságunk kedves legyen a mennyei Atya előtt!

Úr Jézus Krisztus! Tisztítsd meg és egyesítsd egyházadat, hogy hűséges tanúd legyen a világban, és nevednek dicsőséget szerezzen az emberek között!

Kérünk téged,

*Gyülekezet: Urunk, hallgass meg minket!*

Úr Jézus Krisztus! Te a Lélek erejével idézted az Írást, és így verted vissza a kísértő támadását. Add, hogy igéd felvértezze hitünket a bűn kísértése és a gonosz minden cselvetése ellen! Kérünk téged,

*Gyülekezet: Urunk, hallgass meg minket!*

Úr Jézus Krisztus! Te azért jöttél a világba, hogy az ördög munkáit lerontsad. Kérünk, oszlass el minden előítéletet a nemzetek között, és csitítsd a gyűlöletet és az ellenségeskedést, amely pusztító háborúval fenyeget. Kérünk téged,

*Gyülekezet: Urunk, hallgass meg minket!*

Úr Jézus Krisztus! Légy azokkal, akiket a javak bősége kísért, és azokkal is, akikben a szegénység támaszt kétséget gondviselésed iránt! Adj józanságot azoknak, akiket a hatalom kísért, és őrizz meg a kétségbeeséstől minden kiszolgáltatottat! Az erőseket őrizd meg az elbizakodástól, és te magad légy a gyengék ereje! Kérünk téged,

*Gyülekezet: Urunk, hallgass meg minket!*

Úr Jézus Krisztus! Add, hogy örömben és bánatban, jó és rossz napokon igéd világosságában járhassunk! Kérünk téged,

*Gyülekezet: Urunk, hallgass meg minket!*

Úr Jézus Krisztus! Légy velünk nap, mint nap kegyelmeddel, hogy minően kísértést legyőzve meglássuk örökkévaló országod dicsőségét, ahol minden térd előtted hajol meg, és minden nyelv téged magasztal az Atyával és a Szentlélekkel együtt mindörökkön-örökké.

*Gyülekezet: Ámen.*